七字長句敬餞提刑寺丞胡元之持節桂林
作者：楊萬里
朝代：宋

paragraphs: 江西太守說誰子，只說吉州有新事。
棘闈照日動碧鱗，粉堞入雲橫爛銀。
三年八邑邑邑熟，一任千日日日春。
君不見吉州太守清何似，白鷺江心秋見底。
除却太倉五升米，不曾遣人來向市。
四鄰束脩來相看，不將入家將入官。
清名襲人冰霜寒，隨風一夜入九關。
帝曰桂林五千里，象犀珠玉生海裏。
安得使者人人皆如此，金捐於山珠抵水。
却從吉州奪吾侯，一州奪與三十州。
梅花一笑迎漢節，桂花八株吹嶺雪。
使星歸去作台星，跳過郎星與卿月。